钦定古今图书集成/明伦汇编/官常典/第742卷 > 高邦佐〈仆高永〉 顾颐
## 钦定古今图书集成/明伦汇编/官常典/第742卷 > 高邦佐〈仆高永〉 顾颐

按《明外史忠义传》：“邦佐，字以道，襄陵人。万历二十三
年进士。授寿光知县，教民垦荒，招集流亡三千家。历
户部主事，员外郎，稍迁永平知府。濬滦河，筑长堤，裁
抑税，使高淮不敢大横。迁天津兵备副使，平巨盗董
时耀。转神木参政，屡破套寇沙计。以嫡母忧归，补蓟
州道。坐调兵忤主者意，被劾归。天启元年，辽阳破，起”
参政，分守广宁。以母年八十馀，涕泣不忍去。母责以
大义，乃行。熊廷弼、王化贞构隙，邦佐知辽事必溃败，
累乞归，方报允，而化贞弃广宁逃。众谓邦佐既请告，
可入关。邦佐叱曰：“吾一日未去，则一日封疆臣也，将
安之？”夜作书诀母，策骑趋右屯，谒廷弼，言：“城中虽乱，
敌尚未知。亟提兵入城，斩一二人，人心自定。公即不
行，请授邦佐兵赴难。”廷弼不纳，偕化贞并走。邦佐仰
天长叹，泣语从者曰：“经、抚俱逃，事去矣。松山吾守地，
当死此。汝归报太夫人。”遂西向拜阙，复拜母，解印绶，
自经官舍。仆高永曰：“主人死，安可无从者！”亦自经于
侧。事闻，赐祭葬，赠光禄卿，再赠太仆卿，谥忠节，世荫
锦衣百户。邦佐与张铨、何廷魁皆山西人。诏建祠宣
武门外，颜曰“三忠。”同时顾颐以右参政分守辽海，道
广宁之变，力屈自经。赠太仆少卿，世荫本卫副千户。